
ABSTRACT 


exodermis in the roots of nine species of the Liliaceae occurring in South Africa. 


ings and simple pits were observed in the cells of the velamen. 


The present work deals with the ontogeny and morphology of the velamen and the 


Velamen is the product of the protoderm. In the Liliaceae it is structurally very simple 
and is characterised mainly in being many-layered. Only in one species fibrillar wall thicken- 


The velamen is delimited from the cortex by an exodermis which may be one- or many- 
layered. The exodermis is ontogenetically related to the cortex and not to the protoderm, 
and is composed of large and small cells. The latter are passage cells which usually possess 
protoplasmic contents and thin cell walls. In some species however, the passage cells have 


thick outer tangential walls. Simple pits may be present in the walls of exodermal cells. 
Hyphae, belonging to some unknown fungus, were observed in the cells of the velamen 


of one species. 


INLEIDING 


Die ontwikkeling van ’n spesiale weefsel, die velamen, uit die protoderm 
| van sommige monokotiele lug- en grondwortels is nou reeds algemeen bekend. 


* Deel van `n verkorte weergawe van `n proefskrif goedgekeur vir die graad van Doktor 
in die Natuurwetenskappe aan die Universiteit van Stellenbosch, September 1965. 


+ Aanvaar vir publikasie 26 Februarie 1968. 

Oor die strukturele kenmerke van die velamen bestaan daar egter nog heelwat 
meningsverskille. 

In die huidige ondersoek is ’n studie gemaak van die velamen en die eksoder- 
mis by nege Suid-Afrikaanse soorte van die Liliaceae. 


Uit die beskikbare literatuur is die eerste verwysing na velamen by die 
Liliaceae deur Rywosch (1909) en wel vir Agapanthus umbellatus (nou A. 
Africanus (L.) Hoffmgg.). 

Haberlandt (1914) gee `n algemene oorsig van die velamen by monokotiele. 
Die velamen is die produk van die protoderm en kan soms een sellaag breed 
wees. Die selwande word versterk deur spiraa vormige verdikkings wat ewe- 
wydig of netvormig kan wees. Daar word ook vasgestel dat sg. dekselle aanwesig 
is in die velamen, direk aan die buitekant van die deurlaatselle in die eksodermis. 


In verband met die velamen verwys Goebel (1922) ook na Agapanthus 
umbellatus asook na ander monokotiele. Hy steun die bevindings van Haber- 
landt (1914) maar beklemtoon die noodsaaklikheid van ’n deeglike ondersoek 
na die velamen by grondwortels. 


Arber (1925) beskryf die velamen by Asparagus sprengeri as 'n haardraende 
laag (“‘piliferous layer”) bestaande uit dooie, leë selle wat soms delikate, net- 
vormige wandverdikkings besit. 

Pax en Hoffmann (1930) skryf: ,,Bei vielen Amaryllidaceen ist wie bei 
manchen Liliaceen an dem Wurzeln ein mehrschichtiges Velamen aus toten 
Zellen festgestellt worden”. 


Mulay en Deshpande (1959) lewer `n besondere bydrae tot die ontogenie 
en morfologie van die velamen by die Liliaceae. Dit vertoon nie spiraalvormige 
wandverdikkings nie en is struktureel baie eenvoudig. In baie gevalle word die 
velamen alleen deur die aanwesigheid van stippels gekenmerk of deur `n korrel- 
agtige laag teenaan die eksodermis. Die velamen ontwikkel uit die protoderm en 
die breedte wissel van een tot tien sellae. 


Deshpande (1960) ondersoek die velamen by Agapanthus africanus (as een 
van die Amaryllidaceae volgens Hutchinson, 1959), en kom tot die volgende 
gevolgtrekking: “The presence of fibrillar thickenings in addition to pits on the 
cell walls of the velamen of the Amaryllidaceae, clearly indicate a structural 
advance over the velamen of the Liliaceae which has only pits (except Hemero- 
callis fulva)”. Deshpande maak ook `n besondere studie van die eksodermis by die 
Liliaceae en die Amaryllidaceae. 


MATERIAAL EN METODES 


Sien Pienaar (1968 a, p. 38—39 en 1968 b, p. 92—93). 

ONDERSOEK 
Velamen en eksodermis kom voor by die volgende 9 soorte uit 'n groep 
van 35 soorte wat ondersoek is: 


Aantal Aantal 
Sub-familie Naam van die soort velamenlae eksodermislae 
ASPHODELOIDEAE Bulbinella robusta Kunth 2 3—4 
ALLIOIDEAE Agapanthus campanulatus Leighton 3—5 1 
F A. caulescens Sprenger 4—5 1 
Be A. comptonii Leighton 4—5 1 
i A. inapertus Beauv. 3—5 1 
K A. orientalis Leighton 2—3 1 
a A. pendulus (L. Bol.) Leighton 3—4 1 
e A. praecox Willd. 3—5 1 
ASPARAGOIDEAE Asparagus compactus Salter 3 4—5 


Die wortels van al die bg. soorte is meerjarig. 


0.05mm 


Fig. 1. Agapanthus praecox. Radiale lengtesnee van die buitenste sellae van die wortel sowat 

0:3 mm vanaf die apikale meristeem: ex, eksodermis: m, wortelmussie; sk, toekomstige 

skors; ve, protoderm verdeel periklinaal om die velamen te vorm. Let daarop dat die twee 
sellae van die velamen reeds op hierdie vroeë stadium nie radiaal lê nie. 

Velamen 

Die velamen ontwikkel deur periklinale verdelings van die protodermselle. 
By Agapanthus praecox (fig. 1) is die eerste periklinale verdelings van die proto- 
derm sowat 0:3 mm vanaf die apikale meristeem. Deur antiklinale selverdelings 
neem die velamen toe in omtrek saam met die wyerwordende wortel en word die 
radiale rangskikking van die selle gewoonlik versteur. Hierdie versteuring 
kan waargeneem word in dwarssneë van volwasse wortels. 

Die jong velamenselle het duidelike kerne en `n digte protoplasmatiese 
inhoud (fig. 1). Die velamenlae word vir `n lang afstand agter die apikale meri- 
steem bedek deur die wortelmussie. Waar die wortelmussie nie meer teenwoordig 
is nie, begin die velamenselle vakuoleer en kan daar wortelhare ontwikkel uit 
die buitenste laag velamenselle. In die jong toestand is die wortelhare dunwandig, 
besit `n protoplasmatiese inhoud en funksioneer waarskynlik as absorbsie- 
strukture. Wortelhare is nog aanwesig op die velamen van die oudste dele van 
die wortels by Bulbinella robusta en die Agapanthus-soorte (fig. 2). Hierdie 
blywende wortelhare is soms sonder `n protoplasmatiese inhoud en die wande 


0.3mm 


Fig. 2. Agapanthus comptonii. Dwarssnee van die buitedeel van die wortel: ex, eksodermis; 
h, wortelhare; ve, velamen. 

is effens verhout (vgl. Cormack, 1962). Sulke wortelhare dien waarskynlik 
net vir vashegting. 

Meeste van die volwasse velamenselle is dood en sonder ’n protoplasmatiese 
inhoud. Geen intersellulêre ruimtes kom tussen die velamenselle voor nie. Die 
selle is effens dikwandig en verkurk. In ’n dwarssnee is die selle min of meer 
veelhoekig en effens radiaal gerangskik. In `n lengtesnee is die selle verleng, 
ewewydig met die lengte-as van die wortel (vgl. Asparagus compactus, fig. 3). 

Geen spiraalvormige wandverdikkings of stippels is in die velamenselle 
van Bulbinella robusta en die Agapanthus-soorte waargeneem nie. By Asparagus 
compactus (fig. 3) is geringe spiraalvormige wandverdikkings en enkele een- 
voudige stippels waargeneem. 


Ve 


t— 
0.05 mm 


Fig. 3. Asparagus compactus. Lengtesnee van `n gedeelte van die velamen en die eksodermis: 

ex, eksodermis; d, deurlaatsel; f, hife van `n fungus; st, stippelopening; v, spiraalvormige 

wandverdikkings; ve, velamen. Let op die stippels in die verdikte buitenste tangensiale 
wand van die deurlaatsel. 

Hifes van die een of ander fungus is hier en daar waargeneem in die velamen- 
selle en in die dieperliggende sellae by Asparagus compactus (fig. 3). 


Eksodermis 

Aan die binnekant word die velamen altyd afgebaken deur `n eksodermis, 
wat uit een of meer sellae bestaan (vgl. tabel hierbo). In die huidige studie word 
die term eksodermis verkies bo die term ,,hipodermis” (van Fleet, 1950) vir 
die subepidermiese skorslaag(-lae) in die wortel, wat differensieer as `n besker- 
mingsweefsel met suberien in die selwande (vgl. ook Esau, 1953, p. 481 en 
Deshpande, 1960, p. 598). Ontogeneties is die eksodermis verwant aan die skors, 
want dit differensieer uit die grondmeristeem en nie uit die protoderm nie 
(vgl. Pienaar, 1968 a, p. 50). 

Die eksodermis bestaan uit twee soorte selle, nl. groot selle wat hier en 
daar afgewissel word deur kleiner deurlaatselle. Lg. selle is veral duidelik 
waarneembaar in `n lengtesnee (vgl. Asparagus compactus, fig. 3). In hierdie 
sneë vertoon die groot eksodermisselle gewoonlik ewewydig verleng met die 
wortel-as, terwyl die deurlaatselle hulle vorm behou, kort bly en min of meer 
afwisselend met die groot selle voorkom. By Bulbinella robusta en Asparagus 
compactus, waar die eksodermis meer as een sellaag breed is, kom die kleiner 
deurlaatselle net in die buitenste sellaag voor. Die groot eksodermisselle is 
in meeste gevalle dood en sonder `n protoplasmatiese inhoud, terwyl die deur- 
laatselle `n duidelike protoplasmatiese inhoud besit. Die buitenste tangensiale en 
die radiale wande van die eksodermisselle is meesal effens verdik en verkurk. 
By Asparagus compactus (fig. 3) is die buitenste tangensiale wande van die deur- 
laatselle baie meer verdik as soortgelyke wande van die ander eksodermisselle 
(sien later). 

Die buitenste tangensiale wande van die eksodermisselle by Agapanthus 


praecox (fig. 4) vertoon dun penvormige verdikkings wat reghoekig in die 
sellumen inskiet. 


Eenvoudige stippels kan in die wande van die eksodermisselle voorkom, 
veral in die buitenste tangensiale wande van die deurlaatselle, bv. by Asparagus 
compactus (fig. 3). 

Daar moet op gewys word dat ’n eksodermis ook voorkom by ’n hele aantal 
soorte wat geen velamen het nie, bv. by Kniphofia ensifolia (een laag eksodermis- 


selle) en by Bulbine caulescens (n aantal lae eksodermisselle). (Vgl. Pienaar, 
1968 b, p. 94—96). 


BESPREKING 
A. Velamen 
(i) Spiraalvormige wandverdikkings 
Behalwe by Asparagus compactus, is spiraalvormige wandverdikkings nie 

Fig. 4. Agapanthus praecox. Radiale lengtesnee van die buitelae van die wortel: d, deurlaatsel, 
met `n protoplasmatiese inhoud, in die eksodermis; pv, penvormige verdikkings van die 
eksodermisselwand wat inskiet in die sellumen; sk, skors; ve, velamen. 


waargeneem in die velamen van die huidig ondersoekte soorte nie. Deshpande 
(1960) ondersoek Agapanthus africanus en stel vas dat daar in die velamenselle 
(5—7 lae breed) wel spiraalvormige wandverdikkings aanwesig is. In die 
huidige ondersoek is sewe Agapanthus-soorte ondersoek en by nie een van die 
soorte is daar sodanige wandverdikkings in die velamen waargeneem nie. Dit 
is ook die geval by die velamen van Bulbinella robusta. By hierdie soorte kon 
die velamen dus net uitgeken word as `n weefsel wat meer as een sellaag breed 
is en wat ontstaan het uit die protoderm, m.a.w. dit is `n meerlagige epidermis. 

Mulay en Deshpande (1959) skryf soos volg oor `n eenlagige velamen by die 
Liliaceae: “Many plants in the present investigation possess one-layered 
velamen. All these species possess thickenings characteristic of velamen”. 
Die soorte wat deur hulle ondersoek is en waar ’n eenlagige velamen geidenti- 
fiseer is, sluit o.m. in: Dracaena angustifolia, Chlorophytum elatum, Anthericum 

variegatus en Sansevieria hahnii. Ander soorte van dieselfde genera is in `n 
vorige ondersoek (Pienaar, 1968 b) bestudeer, maar geen velamen is waargeneem 
nie. Daar is ook nie spiraalvormige wandverdikkings in die epidermisselle nie. 
Ongelukkig dui bg. navorsers nie hierdie wandverdikkings in hulle sketse aan 
nie en word daar aan die anderkant in die opsomming gesê: “In Liliaceae 
velamen is structurally very simple and is characterised by pits only”. Goebel 
(1922) stel dit ook dat die aanwesigheid van spiraalvormige wandverdikkings 
nie `n essensiële faktor is om velamen uit te ken nie, in al die gevalle waar dit 
aan die binnekant afgebaken word deur `n duidelike eksodermis. 


(ii) Dekselle en Komplementêre selle 
Mulay en Deshpande (1959) skryf ook: “Another feature of interest is the 
presence of two small covercells just above the passage cell which are formed 


0.02mm 


Fig. 5. Sansevieria thyrsiflora. Dwarssnee van die buitelae van die wortel: d, deurlaatsel 

met `n dun buitenste tangensiale wand en `n protoplasmatiese inhoud; ex, eksoderms, 

waarvan die buitenste tangensiale wande en die radiale wande verdik is; ko, komplementére 
selle; st, stippels in die velamen (ve). (Nageteken uit: Mulay en Deshpande, 1959). 

Fig. 6. Agapanthus orientalis. Dwarssnee van `n gedeelte van die buitedeel van die wortel: 
d, deurlaatsel in die eksodermis (ex); ko, moontlike komplementêre selle; ve, velamen met 
o.m. `n wortelhaar. 
from the velamen cells. Just beneath the passage cells also there occur one or 
two small cells called complementary cells which are formed from the passage 
cell. These cells possess nuclei and cytoplasm”. (Sien fig. 5). Dekselle is nie 
waargeneem by die velamen in die huidige ondersoek nie. Komplementêre 
selle kom moontlik voor by Agapanthus orientalis (fig. 6). Hulle word nie heelte- 
mal as komplementêre selle beskou nie omdat hulle nie in dieselfde laag as 
die eksodermis lê nie (vgl. fig. 6 met fig. 5). Dit is ook nie seker of hulle uit die 

deurlaatsel gevorm is nie, hoewel hulle in dieselfde radiale selry lê. 

(iii) Korrelrige stof 

`n Verdere kenmerk waarna Mulay en Deshpande (1959) en Deshpande 
(1960) verwys, is die aanwesigheid van `n korrelrige stof (“granular matter”) 
in die velamenselle wat grens teenaan die eksodermisselle (fig. 7). Volgens Mulay 


Fig. 7. Polygonatum oppositifolium. Dwarssnee van die buitelae van die wortel: d, deurlaatsel 
met `n dun buitenste tangensiale wand en `n protoplasmatiese inhoud; ex, eksodermis; 
k, korrelrige stof: st, stippels in die velamenselle (ve). In lg. kom ook `n hife van `n fungus 
voor. (Nageteken uit Mulay en Deshpande. 1959). 
en Deshpande (1959) stem hierdie korrelrige stof ooreen met dié gevind deur 
Goebel (1922) by Aspidistra elatior en Anthurium ellipticum, maar blykbaar nie 
met die “'fibrous bodies” van Haberlandt (1914, p. 234, fig. 90) nie. In die 
huidige ondersoek is sodanige korrelrige stof nie by een van die soorte met `n 
velamen waargeneem nie. 

In hulle sketse van die plantsoorte met `n velamen wat net een sellaag 
breed is, toon Mulay en Deshpande (1959) en Deshpande (1960) een of meer van 
die volgende kenmerke aan: korrelrige stof, stippels, komplementêre selle 
(nêrens dekselle nie) en altyd `n eksodermis aan die binnekant van die velamen. 
Dit wil dus voorkom of een of meer van hierdie kenmerke voldoende is om `n 
eenlagige velamen uit te ken, volgens hierdie outeurs. 

Die velamen by die huidig ondersoekte soorte van die Liliaceae kan hoof- 
saaklik uitgeken word as `n oppervlakkige weefsel wat `n aantal sellae breed 
is, m.a.w. die “multiseriate epidermis” van Eames en MacDaniels (1947) 

en van Esau (1953), en dit is sonder korrelrige stof, dekselle of wandverdikkings 
maar altyd met `n eksodermis aan die binnekant van die velamen. Geringe wand- 
verdikkings en eenvoudige stippels is egter waargeneem by Asparagus compactus, 
en moontlike komplementêre selle by Agapanthus orientalis. 


B. Dikwandige deurlaatselle in die eksodermis 

Nieteenstaande die algemene opvatting dat die deurlaatselle in die eksodermis 
dunwandig is, is daar in die huidige ondersoek en in `n vorige ondersoek (Pienaar, 
1968, b) vasgestel dat dit nie altyd die geval by volwasse dele van die wortels is 
nie, bv. by Asparagus compactus, Anthericum galpinii, Kniphofia ensifolia, 
Haworthia tessellata en Veltheimia deasii. By hierdie soorte is die buitenste 
tangensiale wande van die deurlaatselle meer verdik as die buitenste tangensiale 
wande van die ander eksodermisselle. Soortgelyke deurlaatselle is ook waar- 
geneem deur Mulay en Deshpande (1959) by Hemerocallis fulva. Die verdikte 
wande mag ook effens of meer verkurk wees. Die deurlaatselle besit `n proto- 
plasmatiese inhoud. 


Fig. 8. Hoya carnosa. Dwarssnee van die buitenste lae van die lugwortel: b, verdikte, fyn 
geperforeerde buitewand van die deurlaatsel (d) in die eksodermis (ex); ep, epidermis; 
sk, skorsparenchiem. (Nageteken uit: Von Guttenberg, 1956, p. 100). 

Von Guttenberg (1965, p. 99, fig. 96, 99) beskryf ook deurlaatselle van die 
eksodermis met `n protoplasmatiese inhoud en sterk verdikte buitenste tangen- 
siale wande by Hoya carnosa (vgl. fig. 8) en by Clivia nobilis. (Vgl. ook Clivia 
caulescens, Pienaar, 1968 b). Von Guttenberg sê dat hierdie verdikte buitewande 
deurlaatbaar is en dat `n suberienlamella afwesig is. Die verdikte buitewand 
is egter fyn geperforeer. Dat die wande van die eksodermisselle wel verkurk 
mag wees, word beskryf deur Haberlandt (1914, p. 233). 

In die jong (onvolwasse) wortels van die huidig ondersoekte soorte bestaan 
die eksodermis ook uit groot selle en kleiner deurlaatselle, maar die selwande 
is almal dun en nie verkurk nie. Die verdikking en verkurking van die selwande 
begin eers in die ouer dele van die wortels. Of hierdie dele van die wortels nog 
water uit die grond opneem, is nie duidelik nie. (Vgl. ook Pienaar, 1968 b, 
p. 106). 

Geen bande van Caspary, soos waargeneem deur Deshpande (1960) in 
die eksodermisselle van sommige soorte wat hy ondersoek het, is in die huidig 
ondersoekte soorte waargeneem nie. 

Die aanwesigheid van eenvoudige stippels in die wande van die eksodermis- 
selle, bv. by Asparagus compactus, stem ooreen met die bevindings van Desh- 
pande (1960) vir die eksodermis van soorte van die Liliaceae en die Amaryl- 
lidaceae wat hy ondersoek het. 


OPSOMMING 

1. Waar `n velamen by die ondersoekte soorte voorkom, is dit meer as een 
sellaag breed en `n produk van die protoderm. 

2. Wortelhare kom voor op die velamen selfs in baie ou dele van die wortels 
(naby die basis van die wortel). 

3. Behalwe vir effense wandverdikkings by Asparagus compactus, is spiraal- 
vormige wandverdikkings nie waargeneem in die velamenselle nie. Stippels 
mag voorkom in die velamenselle, bv. by Asparagus compactus. 

4. `n Eksodermis (een of meer sellae breed) grens teenaan die binnekant van die 
velamen en dit is deel van die skors. Geen bande van Caspary is in die 
eksodermisselle waargeneem nie. 

5. By sommige soorte, bv. Asparagus compactus, is die buitenste tangensiale 
wande van die deurlaatselle in die eksodermis meer verdik en verkurk as 
die wande van die ander eksodermisselle. 

6. Geen korrelrige stof of dekselle is waargeneem by die huidig ondersoekte 
soorte nie. Komplementêre selle kom moontlik voor by een van die onder- 
soekte soorte, nl. by Agapanthus orientalis. 

7. Struktureel is die velamen by die huidig ondersoekte soorte van die Lilia- 
ceae eenvoudiger as die velamen by sommige soorte van die Orchidaceae en 

die Amaryllidaceae (vgl. Clivia caulescens, Pienaar, 1968 b, fig. 12), omdat 
duidelike spiraalvormige wandverdikkings afwesig is. 

8. `n Onbekende fungus-soort is waargeneem in die velamenselle van Asparagus 
compactus. 

